b'\n_START_ARTICLE_\nKraljevi\xc4\x8d in Lepa Vida\n_START_PARAGRAPH_\nPravljica Kraljevi\xc4\x8d in lepa Vida (prekmursko Krali\xc4\x8d pa Lejpa Vida) izhaja iz Porabja, natan\xc4\x8dneje iz \xc5\xa0tevanovcov, pojavila pa se je med letoma 1960 in 1980. Motiv lepe Vide se pojavlja tudi v kasnej\xc5\xa1i slovenski knji\xc5\xbeevnosti vendar v mnogih razli\xc4\x8dicah.\n_START_SECTION_\nVsebina\n_START_PARAGRAPH_\nNeko\xc4\x8d je \xc5\xbeivel kraljevi\xc4\x8d, ki ga je mati zbudila, da bo \xc5\xa1el k ma\xc5\xa1i. Ker ni vstal ga je zaklela: \xe2\x80\x9cDa bi postal ka\xc4\x8da, ker ne uboga\xc5\xa1 pa ne gre\xc5\xa1 k ma\xc5\xa1i!\xe2\x80\x9d_NEWLINE_Ko je odprla vrata sobe, se je po njej res zvijala ka\xc4\x8da. Kraljica se je prestra\xc5\xa1ila in rekla, da tistemu, ki bo odre\xc5\xa1il sina, da toliko denarja, kolikor bo prosil. Kraljevi\xc4\x8d \xe2\x80\x93 ka\xc4\x8da pa ji je odvrnil, da s kraljem nimata toliko denarja in da tudi ne bosta \xc5\xbeivela tako dolgo. Rekel je, da ga lahko re\xc5\xa1i le Juna\xc5\xa1ka Vida, ki se bo tisti dan rodila._NEWLINE_Ko je bila Vida stara 14 let, je \xc5\xa1la zgodaj zjutraj plet proso in na tleh zagledala ka\xc4\x8do. Vida se je najprej ustra\xc5\xa1ila, ka\xc4\x8da pa jo je potola\xc5\xbeila in ji razlo\xc5\xbeila, da je v resnici mlad kraljevi\xc4\x8d. Ka\xc4\x8da ji je naro\xc4\x8dila, kaj naj stori, da jo bo odre\xc5\xa1ila, in Vida je res tako storila. \xc5\xa0la je do gradu, ki je stal na visokem hribu. Tam je iz leskovega grma utrgala tri enoletne \xc5\xa1ibe. Medtem se je ka\xc4\x8da priplazila do gradu, Vida pa je storila, kar ji je bilo naro\xc4\x8deno. Ka\xc4\x8do je udarila najprej s prvo \xc5\xa1ibo in jo odvrgla, nato \xc5\xa1e z drugo in tretjo. V tistem trenutku se je pred njo pojavil kraljevi\xc4\x8d. Skupaj sta od\xc5\xa1la v grad, in od takrat naprej tam sre\xc4\x8dno \xc5\xbeivela.\n_START_SECTION_\nMotiv Lepe Vide\n_START_PARAGRAPH_\nLepovidinska tema spremlja slovensko knji\xc5\xbeevnost skozi vse faze njenega razvoja. Tematska vertikala se\xc5\xbee dale\xc4\x8d v tradicijo slovenske folklore. Junake je takrat ustvarilo ljudstvo in jim pripisovalo nadnaravno mo\xc4\x8d, pretirana juna\xc5\xa1ka in pravi\xc4\x8dna dejanja ter zaupalo v njihovo po\xc5\xa1tenost in pravi\xc4\x8dnost._NEWLINE_Ivan Grafenauer v svoji \xc5\xa1tudiji pravi takole:\xc2\xa0\xc2\xbbZ imenom Lepe Vide je pri Slovencih zdru\xc5\xbeenih ve\xc4\x8d narodnih pesmi, ki jih ne ve\xc5\xbee toliko ista vrsta motivov, izvirajo\xc4\x8dih iz istega pripovedovanja ali pesemskega, baladnega obrazca, kolikor zunanji znaki \xc5\xbeivljenjskega polo\xc5\xbeaja, osebnih do\xc5\xbeivljajev, ki so si po naklju\xc4\x8dju bolj ali manj podobni. Ime je torej v teh pesmih bolj zna\xc4\x8dilno za \xc5\xbeenski osebni tip kakor za pesemski motivni obrazec in njegov izvor\xc2\xab\xc2\xa0( Lepa Vida, \xc5\xa1tudija o izvoru, razvoju in razkroju narodne balade o Lepi Vidi. AZU Ljubljana: 1934)_NEWLINE_V najve\xc4\x8dkrat obravnavani razli\xc4\x8dici lepa Vida predstavlja hrepenenje po domu, mo\xc5\xbeu, otroku in po doma\xc4\x8dih krajih (tujec odpelje lepo Vido stran od starega mo\xc5\xbea in bolehnega otroka ...)'